b'\n_START_ARTICLE_\nRautatievaihde\n_START_PARAGRAPH_\nRautatievaihteet ovat rautatien raiderakenteessa osittain liikutettavista kiskoista muodostettuja mekanismeja, joiden liikkuvien kieliosien avulla voidaan ohjata junat ja muut raideliikenneyksik\xc3\xb6t raiteelta toiselle._NEWLINE_Suomen rataverkolla vaihteita on yli 9\xc2\xa0500 kappaletta. Vaihteiden lumensulatuslaitteistoista huolimatta hankalissa s\xc3\xa4\xc3\xa4oloissa kuten rankassa lumisateessa tai ankarassa pakkasessa vaihteiden liikkuvat kieliosat voivat juuttua ja siten est\xc3\xa4\xc3\xa4 junaliikenteen. Vaihteen liikkuvien osien syyst\xc3\xa4 tai toisesta juuttuessa ei vaihde mene p\xc3\xa4\xc3\xa4teasentoonsa. Kun vaihde ei ole p\xc3\xa4\xc3\xa4teasennossaan, valvotussa tilassa, ei vaihdetta suojaaviin opastimiin turvallisuussyist\xc3\xa4 saada ajon sallivia opasteita.\n_START_SECTION_\nK\xc3\xa4\xc3\xa4nt\xc3\xa4minen\n_START_PARAGRAPH_\nVaihteiden k\xc3\xa4\xc3\xa4nt\xc3\xa4miseen on olemassa useita erilaisia k\xc3\xa4\xc3\xa4nt\xc3\xb6laitteistoja. Tavallista k\xc3\xa4sik\xc3\xa4ytt\xc3\xb6ist\xc3\xa4 vaihdetta voidaan k\xc3\xa4\xc3\xa4nt\xc3\xa4\xc3\xa4 vain paikallisesti vaihteen vieress\xc3\xa4 olevan vaihteenasettimen avulla._NEWLINE_S\xc3\xa4hk\xc3\xb6k\xc3\xa4\xc3\xa4nt\xc3\xb6laitteella varustettua vaihdetta k\xc3\xa4ytet\xc3\xa4\xc3\xa4n p\xc3\xa4\xc3\xa4asiallisesti asetinlaitteelta k\xc3\xa4sin, mutta sit\xc3\xa4 voidaan k\xc3\xa4ytt\xc3\xa4\xc3\xa4 asetinlaitteen k\xc3\xa4ytt\xc3\xa4j\xc3\xa4n antaman niin sanotun paikallisk\xc3\xa4ytt\xc3\xb6luvan avulla my\xc3\xb6s paikallisesti ohjauspainikkeista. Vaihde voidaan k\xc3\xa4\xc3\xa4nt\xc3\xa4\xc3\xa4 my\xc3\xb6s erityisell\xc3\xa4 k\xc3\xa4sikammella, mihin kuitenkin tarvitaan paikallisk\xc3\xa4ytt\xc3\xb6lupa. K\xc3\xa4sikampea k\xc3\xa4ytet\xc3\xa4\xc3\xa4n vain vikatapauksissa kuten s\xc3\xa4hk\xc3\xb6katkojen tai kauko-ohjausvian yhteydess\xc3\xa4 taikka kun k\xc3\xa4\xc3\xa4nt\xc3\xb6laitetta ei ole viel\xc3\xa4 otettu k\xc3\xa4ytt\xc3\xb6\xc3\xb6n._NEWLINE_Mekaanisella k\xc3\xa4\xc3\xa4nt\xc3\xb6laitteella varustettua vaihdetta k\xc3\xa4\xc3\xa4nnet\xc3\xa4\xc3\xa4n p\xc3\xa4\xc3\xa4s\xc3\xa4\xc3\xa4nt\xc3\xb6isesti kampiasetinlaitteelta k\xc3\xa4sin. Vaihdetta on tiettyjen toimenpiteiden j\xc3\xa4lkeen mahdollista k\xc3\xa4ytt\xc3\xa4\xc3\xa4 my\xc3\xb6s paikallisesti k\xc3\xa4\xc3\xa4nt\xc3\xb6vivulla._NEWLINE_S\xc3\xa4hk\xc3\xb6k\xc3\xa4\xc3\xa4nt\xc3\xb6laitteistolla varustetut vaihteet lukittuvat aina automaattisesti, kun junan, veturin, vaunun tai muun yksik\xc3\xb6n akseli oikosulkee vaihteen raidevirtapiirin. T\xc3\xa4ll\xc3\xb6in vaihdetta ei voida turvallisuusriskin vuoksi k\xc3\xa4ytt\xc3\xa4\xc3\xa4 asetinlaitteelta k\xc3\xa4sin, koska t\xc3\xa4ll\xc3\xb6in vaihde saattaisi k\xc3\xa4\xc3\xa4nty\xc3\xa4 junan alla.\n_START_SECTION_\nLukitus\n_START_PARAGRAPH_\nKun vaihteita ei saada k\xc3\xa4ytt\xc3\xa4\xc3\xa4 junan saapumisen vuoksi tai kun halutaan est\xc3\xa4\xc3\xa4 ilkivallasta aiheutuvat vahingot, vaihteet lukitaan joko kiinte\xc3\xa4ll\xc3\xa4 varmistuslukolla, mekaanisesti tai s\xc3\xa4hk\xc3\xb6isesti. S\xc3\xa4hk\xc3\xb6inen lukitus toteutetaan aina kulkutiet\xc3\xa4 turvattaessa. T\xc3\xa4rkeimpien vaihteiden asentoa my\xc3\xb6s valvotaan s\xc3\xa4hk\xc3\xb6isesti, ja poikkeamat valvonnassa aiheuttavat aina vaihdetta suojaavien opastimien asettumisen seis-asentoon.\n_START_SECTION_\nYksinkertainen vaihde\n_START_PARAGRAPH_\nVaihteita on k\xc3\xa4ytt\xc3\xb6tarkoituksen ja -tarpeen mukaan erityyppisi\xc3\xa4. Yleisin on tavallinen niin sanottu yksinkertainen vaihde, jossa yhden kieliparin avulla on muodostettu mahdollisuus joko kulkutien asettamiseen suoran tai poikkeavan (k\xc3\xa4yr\xc3\xa4n) raiteen kautta. T\xc3\xa4llaisessa vaihteessa on siis kaksi eri kulkutievaihtoehtoa l\xc3\xa4hestytt\xc3\xa4ess\xc3\xa4 vaihdetta kielien suunnasta eli kuljettaessa vastavaihteeseen. Vastakkaisesta suunnasta tultaessa on vain yksi kulkutiemahdollisuus._NEWLINE_Yksinkertaisesta vaihteesta on useita eri versioita. Suomen rataverkolla yleisin on niin kutsuttu lyhyt vaihde, jossa vaihteen k\xc3\xa4yr\xc3\xa4ll\xc3\xa4 raiteella sallitaan nopeudeksi 35\xc2\xa0km/h. Pitkiss\xc3\xa4 yksinkertaisissa vaihteissa sallitaan k\xc3\xa4yr\xc3\xa4ll\xc3\xa4 raiteella suurempia nopeuksia, joista yleisimm\xc3\xa4t ovat 80\xc2\xa0km/h, 110\xc2\xa0km/h ja 140\xc2\xa0km/h. Kerava\xe2\x80\x93Lahti-oikoradan etel\xc3\xa4p\xc3\xa4\xc3\xa4h\xc3\xa4n on asennettu Pohjoismaiden pisimm\xc3\xa4t vaihteet, joissa k\xc3\xa4yr\xc3\xa4ll\xc3\xa4 raiteella sallitaan nopeudeksi jopa 160\xc2\xa0km/h. N\xc3\xa4m\xc3\xa4 vaihteet ovat niin sanottuja suurnopeusvaihteita._NEWLINE_Muita yksinkertaisia vaihteita ovat kaarrevaihteet, joissa molemmat raiteet ovat joko samaan suuntaan tai eri suuntiin kaarevia. Kaarrevaihteita k\xc3\xa4ytet\xc3\xa4\xc3\xa4n v\xc3\xa4h\xc3\xa4n, sill\xc3\xa4 niiden kunnossapito on kallista.\n_START_SECTION_\nSuomen rataverkon vaihdekalusto\n_START_PARAGRAPH_\nLiikenneviraston hallinnoiman Suomen rataverkon raidelaitteiston on valmistanut p\xc3\xa4\xc3\xa4asiassa Salon Teijossa toimiva Cogifer Teijo.'